Philadelphia Flyers
Philadelphia Flyers profesionalni je klub u hokeju na ledu iz Philadelphije. Takmiči se u Metropolitanskoj diviziji Istočne konferencije National Hockey Leaguea (NHL). Dio širenja NHL-a 1967, Flyersi su bili prvi ekspanzijski tim nakon doba Originalne šestorke koji je osvojio Stanley Cup, uspjevši to učiniti dvije sezone uzastopno: 1973/74. i 1974/75. Postotak poena Flyersa svih vremena (57,1% – zaključno sa sezonom 2021/22) treći je najbolji u NHL-u, odmah nakon postotaka Vegas Golden Knightsa i Montreal Canadiensa. Osim toga, Flyersi imaju najviše nastupa u konferencijskim finalima od sva 24 ekspanzijska tima (16 nastupa, osam titula) i drugi su po broju nastupa u doigravanju od svih ekspanzijskih timova nakon St. Louis Bluesa (40 od 54 sezone). Domaće utakmice igraju u Broad Streetu od osnivanja, prvo u Spectrumu (1967–1996), a zatim u Wells Fargo Centeru (1996–trenutno). Flyersi su imali rivalstva s nekoliko timova tokom godina. Historijski, njihovi najveći protivnici jesu New York Rangersi; to intenzivno rivalstvo seže do 1970-ih. Također su imali duge kampanje protiv New York Islandersa u '70-ima i '80-ima, teške fizičke borbe protiv Boston Bruinsa, naročito u '70-ima; rivalstvo s Washington Capitalsima uvijek je bilo intenzivno još od njihovih dana u Patrickovoj diviziji, a slična je stvar i s New Jersey Devilsima, s kojima su mijenjali titulu u Atlantskoj diviziji svake sezone između 1994/95. i 2006/07. Na kraju, tu je i vatreno rivalstvo s njihovom "braćom" iz iste savezne države, Pittsburgh Penguinsima, koje se smatra najboljim rivalstvom u ligi.